Uncategorized | grootmensspeletjies
Posted on July 9, 2019 by Hanri Wondergem
Ek is nie 'n kenner as dit by romantiese verhoudings kom nie. Veral nie verhoudings wat langer as ses maande hou nie. Intendeel, hierdie is my eerste verhouding sedert my universiteitsjare wat so lank hou. Toe was ek verslaaf aan die onsekerheid en die aandag uit alle oorde.
Maar na twee jaar sit dieselfde man nogsteeds 'n glimlag op my bakkies en my hart is nou gelukkiger as ooit. So ek reken ek kan nou al so 'n paar van die tekens uitken dat ek (uiteindelik) in 'n gesonde (lang) verhouding is.
Travel is meer pret as my minnaar saam met my gaan. Ek was altyd 'n groot voorstander van alleen-reis. Ek is dit steeds. Dit is heerlik! Maar nou verkies ek dit dat die minnaar saamgaan. Ek wil nie 'n tassie pak as sy tas nie langs myne lê nie. (Skeidingsangs is real, julle!)
Om alleen te slaap is nie meer so lekker nie. Ja, ek het vir 30 jaar soos 'n seester, uitgespan oor my bed, gelê. Dit was fantasties. Maar nou verkies ek my "groot-lepel". Veral in die winter. En al snork die groot-lepel soos 'n trekker. As hy nie langs my slaap nie soek ek die hele nag nag na hom. En soos 'n loser hou ek dan die kussing vas want dit ruik soos hy. (Verhoudings laat mens lyk asof jy in 'n Alanis Morissette-musiekvideo speel.)
Iemand anders se mening maak saak. Moet my nie verkeerd verstaan nie, ek doen (soos nog altyd) net wat ek wil. Maar om nou uit my minnaar se mond te hoor "jy lyk mooi" of "ek hou van jou hare so", laat my erg lekkerkry.
Ek hoef nie meer alleen scary movies te kyk nie. En daar is iemand wat altyd op dieselfde episode van 'n series is as ek.
'n Regte slegte dag, kan beter word. Ek kan soos 'n ondier die huis binnestorm, my handsak op die vloer neersmyt, sug, bitch en moan… en dan gee hy 'n drukkie en 'n kopie koffie of 'n bossie blomme en die sorge is sommer ligter.
Ek het altyd gedink ek gaan moeg raak om elke dag aan dieselfde man te vat. Ek doen nie. Ek hou steeds net so baie daarvan soos toe ons verhouding net begin het. Ek hou dalk selfs meer daarvan omdat ons gemaklik is met mekaar. Sy ore is steeds net so flippen adorable! Niemand se nek ruik so lekker soos syne nie. Ek ken al die kielie-spots.
En verskoon die cliché, maar absence really does make the heart grow fonder. Jissie, is ek vir jou opgewonde om my minnaar te sien as hy vir 'n paar dae weg was.
Hoe langer die verhouding, hoe beter die geskenke. Feit. Hy ken my nou so goed dat hy presies weet waarvan ek hou en wat ek nodig het. Ek is mal oor my horlosie en ek het regtig daai oorfone nodig gehad (vir die trekker, jy weet).
Ek ken hom veel beter as die meeste mense. Dit verskaf vir my eindelose genot as mense na hom verwys as "introvert" of "stil". Want ek ken die danspassies en grappies as dit net ek en hy is. En dis lekker dat net ek daardie kant van hom sien en geniet.
Na twee jaar kan ek dit steeds regkry om my minnaar skaam te maak. Okay, ek bieg, hy skaam hom gewoonlik vir my, maar steeds. Om sy boud te knyp in die openbaar en die sogenaamde "idiot smile" op sy gesig te sien maak my so gelukkig!
Selfsug word (gedeeltelik) uit die weg geruim. Al het ek die sjokolade vir myself gekoop, gee ek steeds vir hom die laaste blokkie. Al is ek so lus vir my doggy bag se inhoud, kry hy steeds 'n happie.
En ja, my enkellopende status was toe nou nie so chronies soos ek gedink het nie. Nou is ek die sweetpakbroek van 'n man se lewe. Dis gemaklik en warm en lekker en op 'n eiesoortige manier baie sexy.
Daar was toe iemand wat my kon oortuig om verhoudings 'n behoorlike kans te gee. En daar is iemand vir wie ek elke dag lief is sonder om moeg te word vir sy teenwoordigheid.